**Shanghain kirjasto** (kiin. 上海图书馆) on yleinen kirjasto Kiinan Shanghaissa. Shanghain kirjasto on kokoelmaltaan Kiinan toiseksi suurin kirjasto Kiinan kansalliskirjaston jälkeen. Kirjaston yli 106 metriä korkeassa päärakennuksessa on 24 kerrosta; rakennus on maailman korkeimpia kirjastorakennuksia. Rakennuksen torniosa muistuttaa suurta majakkaa. 
Shanghain kirjaston oman ilmoituksen mukaan sen kokoelmissa on 50,95 miljoonaa nimikettä. Kirjasto kertoo lukeutuvansa maailman kymmenen suurimman kirjaston joukkoon.

Historiaa
---------

Shanghain kirjaston historia ulottuu vuoteen 1847, jolloin perustettu *Bibliotheca Zi-ka-wei* loi pohjan sekä kiinalaisia että länsimaisia teoksia sisältävän kirjastolle Shanghaissa. Vuodesta 1956 Bibliotheca Zi-ka-wei on ollut Shanghain kirjaston haarakirjasto. Vuonna 1995 Shanghain kirjasto ja *Shanghai Institute of Scientific and Technological Information* (ISTIS) yhdistyivät, mikä johti Kiinan ensimmäiseen yleisen kirjaston sekä tieteen ja teknologia-alan tutkimuskirjaston yhteenliittymään. Jo vuonna 1987 pelkästään ISTIS-instituutin palveluksessa oli noin 540 henkeä ja sen kokoelmat sisälsivät 16 miljoonaa nimikettä.

Ennen nykyistä päärakennusta (1996) Shanghain kirjasto (päärakennus) sijaitsi osoitteessa 325, Nan Jing Xi Lu (Nanjing Rd. West). Rakennuksen lattiapinta-ala oli 35 000 neliötä. Lisäksi kirjastoon kuului Bibliotheca Zi-Ka-Wei (Xujiahuissa), kaksi kirjavarastoa ja audiovisuaalinen haaraosasto osoitteessa Huai Hai Zhong Lu (Huai Hai Rd. Middle).

Pääkirjasto (1996)
------------------

Joulukuussa 1996 Shanghain kirjasto muutti nykyiseen päärakennukseensa osoitteessa 1555, Huai Hai Zhong Lu. Kirjastorakennuksen lattiapinta-ala on 83 000 neliömetriä. Kirjaston runko-osa on viisikerroksinen, ja tähän liittyy kaksi torniosaa (korkeudeltaan 58,8 ja 106,9 metriä).

Kirjastorakennuksessa on 32 lukuhuonetta, joissa on yhteensä yli 3 000 lukupaikkaa. Rakennuksessa on kaksi näyttelytilaa (1 100 ja 650 m2). Lisäksi rakennuksessa on useita luentosaleja ja monikäyttötiloja kansallisiin ja kansainvälisiin kulttuurielämän sekä muihin tarpeisiin. Kirjastossa on yli 700 työasemaa yleisön ja henkilökunnan (teknisten palvelujen) käytössä.

Shanghain kirjastoverkko
------------------------

Vuonna 2001 Shanghain kirjasto laajensi palvelutarjontaansa paikallisella tasolla ja nykyään Shanghain keskuskirjaston järjestelmä yltää kaikiin Shanghain piireihin. Shanghain kirjastojärjestelmä pitää sisällään yhteensä 37 yleistä kirjastoa, yliopisto- tai erikoiskirjastoa. Shanghain kirjasto on Shanghain kirjastoverkon pääkirjasto ja muut kirjastot verkon haarakirjastoja.

Shanghain itäinen kirjasto (2021)
---------------------------------

Shanghain itäisen kirjaston rakennustyömaata (2019).
Shanghain kirjastolle valmistuu suunnitelmien mukaan vuonna 2021 suuri, 115 000 neliömetrin laajuinen uudisrakennus (Shanghain itäinen kirjasto, engl. *Shanghai Library East*) Pudongin piiriin. Shanghain itäisen kirjaston suunnitteli tunnettu tanskalainen arkkitehtitoimisto Schmidt Hammer Lassen, joka voitti aiheesta järjestetyn arkkitehtuurikilpailun vuonna 2016. Tämä arkkitehtitoimisto on tunnettu esimerkiksi Vuoden yleisenä kirjastona (2016) palkitun, Tanskan Aarhusissa sijaitsevan Dokk1-kirjaston (2015) samoin kuin Ningbon uuden kirjaston (2019) arkkitehtuurikilpailun voittajana. Uudisrakennus suunnitellaan neljän miljoonan vuosittaisen kävijän käyttöön ja sinne on tarkoitus sijoittaa 4,8 miljoonan kirjaa. Kirjastorakennukseen sisältyy muun muassa 1 200 istumapaikan esiintymistila, näyttely- ja tapahtuma-alue sekä lapsille omistettu kirjasto. Kirjaston odotetaan valmistuvan ja otettavan koekäyttöön vuoden 2021 aikana.

Lähteet
-------

1. 1 2 3  Arkistoitu kopioShanghai Library in brief Shanghai Library, library.sh.cn.  Arkistoitu 4.3.2016. Viitattu 3.10.2021. (englanniksi)
2. ↑  Shanghai Library emporis.com. Viitattu 3.10.2021. (englanniksi)
3. ↑  Arkistoitu kopioAbout Us: About Shanghai Library (Institute of Scientific and Technical Information of Shanghai) Shanghai Library, library.sh.cn.  Arkistoitu 11.6.2020. Viitattu 3.10.2021. (englanniksi)
4. 1 2 3 4  Arkistoitu kopioThe New Building Shanghai Library, library.sh.cn.  Arkistoitu 3.3.2016. Viitattu 3.10.2021. (englanniksi)
5. ↑  Arkistoitu kopioThe Bibliotheca Zi-Ka-Wei (The Xujiahui Library) Shanghai Library, library.sh.cn.  Arkistoitu 19.11.2015. Viitattu 3.10.2021. (englanniksi)
6. 1 2  Qian Zhishen: The Institute of Scientific and Technical Information of Shanghai—a description of information services for economic development *Journal of Information Science, 13 (2): 123-126*.  1.4.1987. Viitattu 3.10.2021. (englanniksi)
7. ↑  W. Jianzhong: Establishing a new knowledge channel: a three‐dimensional service model of the Shanghai Library *Library Management, 25 (1/2): 67-71*.  2004. Viitattu 3.10.2021. (englanniksi)
8. 1 2 3  Shanghai Library East. Shanghai/ China shl.dk. Viitattu 3.10.2021. (englanniksi)
9. ↑  Arkistoitu kopioShanghai Central Libraries Shanghai Library, library.sh.cn.  Arkistoitu 23.2.2020. Viitattu 3.10.2021. (englanniksi)
10. ↑  Natasha Kwok: Schmidt Hammer Lassen Architects win International competition for new Shanghai Library  16.12.2016. designboom.com. Viitattu 3.10.2021. (englanniksi)
11. ↑  Arkistoitu kopioSchmidt Hammer Lassen Architects win International competition for new Shanghai Library  22.12.2016. A As Architecture, aasarchitecture.com.  Arkistoitu 3.10.2021. Viitattu 3.10.2021. (englanniksi)
12. 1 2  Arkistoitu kopioShanghai Library East to open in 2021 on trial operation  22.5.2020. Xinhua, xinhuanet.com.  Arkistoitu 3.10.2021. Viitattu 3.10.2021. (englanniksi)
13. ↑  Dokk1 / schmidt hammer lassen architects  23.6.2015. archdaily.com. Viitattu 3.10.2021. (englanniksi)
14. ↑  DOKK1 visitaarhus.com. Viitattu 3.10.2021. (englanniksi)
15. ↑  Fup og fakta om DOKK1-udnævnelsen  23.08.2016. jyllands-posten.dk. Viitattu 3.10.2021. (tanskaksi)
16. ↑  Ningbo New Library. Ningbo/ China shl.dk. Viitattu 3.10.2021. (englanniksi)
17. ↑  Ningbo New Library / SHL archdaily.com. Viitattu 3.10.2021. (englanniksi)
18. ↑  Arkistoitu kopioGround breaking for the new Shanghai East Library by Schmidt Hammer Lassen Architects  9.10.2017. A As Architecture, aasarchitecture.com.  Arkistoitu 3.10.2021. Viitattu 3.10.2021. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Shanghai Library 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat
* Tšekki

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |